**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ՓԵՏՐՎԱՐԻ 18-Ի N 200-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ»**

**ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

1. **Անհրաժեշտությունը**

Հայաստանի Հանրապետության և Ասիական զարգացման բանկի միջև 2015 թվականի հոկտեմբերի 13-ին կնքված «Քաղաքային կայուն զարգացման ներդրումային ծրագրի Տրանշ-2» վարկային համաձայնագրով, Ասիական զարգացման բանկի ֆինանսավորմամբ իրականացվող Քաղաքային կայուն զարգացման ներդրումային ծրագրի Տրանշ 2-ի շրջանակներում նախատեսվում էր իրականացնել Երևանի Ծովակալ Իսակով պողոտա-Արշակունյաց պողոտա ճանապարհահատվածի (Իսակով-Արշակունյաց) կառուցման աշխատանքները:

Նշված ճանապարհահատվածում առկա գույքերի նկատմամբ հանրության գերակա շահ ճանաչելու մասին կառավարության որոշման ընդունումից առաջ ծրագրի շրջանակներում հարկավոր էր իրականացնել Իսակով-Արշակունյաց ճանապարհահատվածում առկա գույքերի նախնական ուսումնասիրման աշխատանքներ:

2021 թվականի փետրվարի 18-ին ընդունվել է «Քաղաքային կայուն զարգացման ներդրումային ծրագրի Տրանշ 2»․ Ծովակալ Իսակով պողոտա-Արշակունյաց պողոտա ճանապարհահատվածում առկա գույքերի նախնական ուսումնասիրման մասին»» Հայաստանի Հանրապետության կառավարության N 200-Ն որոշումը (Որոշում)։ Վերջինս ուժի մեջ է մտել 2021 թվականի մարտի 1-ին։ Սակայն Որոշմամբ նախատեսված գործողությունների իրականացմանը հետագա ընթացք չի տրվել, պայմանավորված՝ Ասիական զարգացման բանկի (Բանկ) 2021 թվականի հունվարի 19-ի թիվ ARRM 0004-21 գրությամբ, որով Բանկը հայտնել է, որ Ծրագրի իրականացման ժամկետի ավարտմամբ պայմանավորված հնարավոր չէ նոր պայմանագիր կնքել շինարարական աշխատանքների իրականացման համար (կցվում է)։ Վերջինիս հաջորդել է փոխվարչապետի 2021 թվականի փետրվարի 5-ի 04/03․17/3045-2021 գրությունը՝ Իսակով-Արշակունյաց ճանապարհահատվածի կառուցման հարցը Ծրագրի կառավարման խորհրդի նիստի օրակարգից հանելու մասին (կցվում է)։

Հետագայում, նոր բանակցությունների մեկնարկման արդյունքում, քննարկվել է Իսակով-Արշակունյաց ճանապարհահատվածի ազդեցության գոտում գտնվող գույքերի՝ Հողի օտարման և տարաբնակեցման ծրագիր (ՀՕՏԾ) կազմելու վերաբերյալ հարցը «Հյուսիս-հարավ ճանապարհային միջանցքի, Վանաձոր-Ալավերդի-Վրաստան սահման միջպետական ավտոմոբիլային ճանապարհի վերականգնման և բարելավման, քաղաքային կայուն զարգացման ներդրումային և հյուսիսային միջանցքի արդիականացման ծրագրերի» կառավարման խորհրդի (Կառավարման խորհուրդ) հաստատմանը ներկայացնելու վերաբերյալ։

Կառավարման խորհրդի 2022 թվականի փետրվարի 17-ի թիվ ՓՎ/15-2022 Արձանագրության 3-րդ կետով հաստատվել է Իսակով-Արշակունյաց ճանապարհահատվածի ՀՕՏԾ-ն «Քաղաքային կայուն զարգացման ներդրումային ծրագրի Տրանշ 1»-ի շրջանակներում կազմելու առաջարկը (կցվում է)։ Ուստի, անհրաժեշտ է Հայաստանի Հանրապետության կառավարության N 200-Ն որոշման մեջ կատարել փոփոխություններ՝ նախնական ուսումնասիրման աշխատանքներն իրականացնելու, ՀՕՏ համապատասխան ծրագիր կազմելու, իսկ հետագայում նաև՝ հանրության գերակա շահ ճանաչելու մասին որոշման ընդունման և դրանով սահմանված գույքերի օտարման գործընթացն ապահովելու համար։ Ուսումնասիրությունը և հետագա գնահատումը կատարվելու է «Էգիս Ինթերնեյշնլ» խորհրդատվական կազմակերպության կողմից՝ համաձայն Քաղաքային կայուն զարգացման ներդրումային ծրագիր, Տրանշ 1»-ի շրջանակներում Երևանի քաղաքապետարանի և «Էգիս Ինթերնեյշնլ» խորհրդատվական ընկերության միջև 2012 թվականի հոկտեմբերի 4-ին կնքված «Նախագծման, շինարարության կառավարման և վերահսկման ծառայությունների մատուցման» պայմանագրի։

1. **Ընթացիկ իրավիճակը և խնդիրները**

Իսակով-Արշակունյաց նախագծային ճանապարհահատվածը հանդիսանում է Իսակով-Լենինգրադյան ճանապարհահատվածի տրամաբանական շարունակությունը և կապող օղակ է հանդիսանում Իսակով և Արշակունյաց պողոտաների միջև: Նախագծող ընկերության կողմից կազմվել է Իսակով-Արշակունյաց ճանապարհահատվածի մանրամասն նախագիծը:

Ներկայումս ձեռնարկվում են համապատասխան միջոցներ՝ իրականացման ենթակա աշխատանքները շարունակելու համար, ուստի ՀՀ կառավարության հաստատմանն է ներկայացվում «ՀՀ կառավարության 2021 թվականի փետրվարի 18-ի N 200-Ն որոշման մեջ փոփոխություններ կատարելու մասին» որոշման նախագիծը՝ Իսակով-Արշակունյաց հատվածում գույքերի նախնական ուսումնասիրման աշխատանքներ իրականացնելու համար:

1. **Կարգավորման նպատակը և բնույթը**

«Հանրության գերակա շահերի ապահովման նպատակով սեփականության օտարման մասին» օրենքի 8-րդ հոդվածի 1-ին մասի դրույթների համաձայն՝ մինչև հանրության գերակա շահ ճանաչելու մասին կառավարության որոշման ընդունումը ձեռքբերողն իրավունք ունի կառավարությանը ներկայացնել առաջարկություն օտարման ենթակա գույքերի նախնական ուսումնասիրման մասին:

1. **Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Երևանի քաղաքապետարանի աշխատակազմի և «ԵԿՆ ԾԻԳ» ՀՈԱԿ-ի աշխատակիցների կողմից:

**5․ Ակնկալվող արդյունքը**

ՀՀ կառավարության որոշման նախագծի ընդունման դեպքում հնարավոր կլինի ապահովել Իսակով-Արշակունյաց ճանապարհահատվածի շինարարական աշխատանքների իրականացումը, որը կհանգեցնի Երևան քաղաքի կենտրոնի բեռնաթափման՝ էապես կրճատելով երթևեկության տևողությունն և նվազեցնելով խցանումները:

**6․ Տեղեկանք հասարակության մասնակցության մասին**

Բնակիչների հետ անցկացվելու են հանդիպումներ տեղում. ներկայացվելու է իրականացվող աշխատանքների և սեփականության օտարման նպատակը, փոխհատուցման չափերի հաշվարկման մեթոդն ու վճարման կարգը, միաժամանակ, տեղեկատվություն է տրամադրվելու նաև հեռախոսով:

**7.** **Նախագծի ընդունման կապակցությամբ այլ նորմատիվ իրավական ակտերի ընդունման անհրաժեշտության մասին**

ՀՀ կառավարության 2021 թվականի փետրվարի 18-ի N 200-Ն որոշման մեջ փոփոխություններ կատարելու մասին Հայաստանի Հանրապետության կառավարության որոշման ընդունման կապակցությամբ այլ նորմատիվ իրավական ակտեր ընդունել անհրաժեշտ չէ։

1. **Նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման մասին․**

ՀՀ կառավարության 2021 թվականի փետրվարի 18-ի N 200-Ն որոշման մեջ փոփոխություններ կատարելու մասին Հայաստանի Հանրապետության կառավարության որոշման ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում։

**9․ Կապը ռազմավարական փաստաթղթերի հետ․**

Նախագիծն ուղղակիորեն բխում է Հայաստանի Հանրապետության կառավարության 2021 թվականի օգոստոսի 18-ի N1363-Ա որոշման Հավելվածի 2021-2026թթ. Ծրագրի 3.2 կետից, որտեղ որպես տնտեսության զարգացման և սոցիալական կյանքի բարելավման կարևոր նախադրյալ ընդգծվում է ճանապարհային ցանցի զարգացումը և դրա միջոցով տնտեսական ներուժի և մարդկանց կենսական մակարդակի բարձրացումը։